Адкрыў семінар-нараду Аляксандр Жук. Аляксандр Фёдаравіч падкрэсліў, што задача такіх мерапрыемстваў выпрацаваць сістэму ўзаемадзеяння паміж установамі агульнай сярэдняй і прафесійнай адукацыі ў арганізацыі шостага школьнага дня, максімальнай занятасці навучэнцаў, сумеснай прафарыентацыйнай рабоце. Пад час іх у вучняў ёсць магчымасць паспрабаваць сябе ў той ці іншай прафесіі, набыць пэўныя веды, навыкі, уменні і замацаваць іх. Пасля такога знаёмства і пробных заняткаў з’явяцца сярод юнакоў і дзяўчат тыя, хто захоча прадоўжыць сваё навучанне ў прафесійных каледжах або ліцэях і стаць у будучым поварам, тынкоўшчыкам ці слесарам.